आखिरकार आडवाणी को भी जिहाद से आस  
आडवाणी ने कहा, भ्रष्टाचार एक गंभीर समस्या बन गई है, जिसने संप्रग नीत केंद्र सरकार को अपनी गिरफ्त में ले लिया है।'
भाजपा के वरिष्ठ नेता लाल कृष्ण आडवाणी ने भ्रष्टाचार के खिलाफ जिहाद का आह्वान करते हुए शुक्रवार को कहा कि इस समस्या ने केंद्र की संप्रग सरकार और क्रांगेस शासित असम को अपनी गिरफ्त में ले लिया है।  आडवाणी ने कहा, भ्रष्टाचार एक गंभीर समस्या बन गई है, जिसने संप्रग नीत केंद्र सरकार को अपनी गिरफ्त में ले लिया है। सरकार के प्रत्येक स्तर से भ्रष्टाचार को जड़ से उखाड़ फेंकने के लिए लोगों को जिहाद के लिए तैयार होना चाहिए। उन्होंने राज्य के गोलाघाट विधानसभा क्षेत्र के मेलमारा में एक चुनाव रैली को संबोधित करते हुए यह बात कही।  उन्होंने कहा कि तीन समस्याओं का उन्मूलन करने के लिए जिहाद की जरूरत है। इन तीन समस्याओं में विदेशी बैंकों में जमा काला धन, अभूतपूर्व महंगाई और देश में मौजूद भ्रष्टाचार शामिल है। आडवाणी ने राज्य के सोनीतपुर जिले में रंगापारा विधानसभा क्षेत्र के बलीपारा में एक अन्य चुनाव रैली में कहा, आर्थिक कुप्रबंधन के चलते देश में महंगाई नहीं है, बल्कि यह आर्थिक कुप्रबंधन, भ्रष्टाचार और केंद्र एवं असम में कांग्रेस की बेइमानी के चलते है।  आडवाणी ने दावा किया, राजग अब केंद्र की सत्ता में नहीं है। मैं गर्व के साथ कह सकता हूं कि जिन राज्यों में हम सत्ता में हैं, वहां हालात बहुत बेहतर हैं। उन्होंने कहा कि राज्य स्तर पर स्वास्थ्य, शिक्षा और रोजगार के क्षेत्र कई समस्याओं का सामना कर रहे हैं। उन्होंने कहा, खासतौर पर दूर दराज के इलाकों में इन तीन क्षेत्रों को नजरअंदाज किया जा रहा है। भाजपा के वरिष्ठ नेता ने राज्य के लोगों से कहा कि वे 74 वर्षीय मुख्यमंत्री तरूण गोगोई से कहे, राज्य का 10 साल तक शासन करने के बाद अब आराम करें..कोई काम नहीं किया गया क्योंकि जो लंबे समय से शासन में हैं वे मगरूर और असंवेदनशील हो गए हैं। उन्होंने विकास में पिछड़ने के लिए राज्य सरकार को जिम्मेदार ठहराते हुए कहा कि कई साल से ग्रामीण युवकों की दशा को नजरअंदाज किया गया। क्रिकेट विश्वकप सेमी फाइनल मैच में पाकिस्तान के खिलाफ भारत की जीत पर मने जश्न का हवाला देते हुए उन्होंने कहा, यदि सुशासन के वादे के साथ एक भ्रष्टाचार मुक्त सरकार राज्य की सत्ता में आती है तो इसी तरह का जश्न मनाया जाना चाहिए।